《哭陈定生》
清代·任源祥

天道一何远，夺吾陈仲弓。典型忽已替，志义更谁同。

忆昔文章盛，相资气谊隆。先民推李郭，后进说褒融。

清议排群小，危言仗数公。司徒神采毅，上舍羽毛丰。

厨顾名流辈，龙鸾国士风。节由贞母峻，德自隐君崇。

疾恶元成性，防微实有功。祸机乘间发，世变涉途穷。

消长波涛里，存亡险阻中。冯生如束湿，吾党尽飞蓬。

硕果人还在，灵光数未终。铜官秋色静，阳羡晓云空。

默坐书千卷，论诗酒百筒。忘年为倡和，推分略愚侗。

得句成欣赏，翻经赖折衷。狂夫惭阮籍，老友识王戎。

庭训高宗匠，家声擅国工。祇今瞻仰失，歌阕涕沾胸。

作者简介：明末清初江南宜兴人，初名元祥，字王谷，别号善卷(一作权)子，学者称息斋先生。明诸生。与同乡陈定生最友善。入清，弃科举，以诗文自娱，与定生子其年及侯方域、魏禧等相交往。诗文成就俱高，而尤精经世之学，助州县治刑名钱谷，均有成绩。卒于康熙十年以后，年五十余。有《鸣鹤堂诗文集》。